Rune Lund (EL), 2006-04-18:
For Enhedslisten handler den her sag om, hvordan vi sikrer, at togtrafikken i Danmark er en sikker trafik og en god trafik.
Og for at sikre dette, er det basalt, at vedligeholdelsen og styringen af togtrafikken fungerer, og at der er kapacitet nok.
Banedanmark er det statslige selskab, som skal styre togtrafikken, sikre, at der kan laves fornuftige køreplaner, og ikke mindst vedligeholde og udvikle jernbanenettet.
Selskabet har, det kan man rolig sige, ført en omtumlet tilværelse fra fødslen ved udskillelsen fra DSB, og der har aldrig – aldrig – været tilstrækkelige ressourcer til at kunne leve op til politikernes krav og ønsker.
Tværtimod har man speedet op på processen med omorganiseringer, frasalg og udskillelse af dele af selskabet og fortsat høj udbudstakt, på trods af at det er kendt, også af regeringens transport- og energiminister, at på vedligeholdelsesområdet er der ikke et tilstrækkeligt overblik til at kunne sige, præcis hvad det økonomiske behov er.
Samtidig har det stået klart, at Banedanmark var bagud med vedligeholdelsen, en situation, der kun alt for tydeligt sidste sommer blev klar for os alle sammen.
Udadtil har vi en minister, der beklager og skælder ud på Banedanmark for et underskud i 2004, men indadtil har vi en minister, der godt ved, at Banedanmark ikke er i besiddelse af tilstrækkelige redskaber til at forudsige det økonomiske behov.
Derfor bliver det ekstra alvorligt, når Rigsrevisionen afslører, at Transport- og Energiministeriet ikke har levet op til deres tilsynsforpligtelser, og tilmed har ministeren fremlagt problemerne for Folketinget på en måde, så det ikke har været klart, hvor alvorlige problemerne var, og specielt ikke, at ministeriet selv har haft en væsentlig rolle i problemerne, i og med at der ikke har været ført et tilstrækkeligt tilsyn.
Sagen handler om dårlig ledelse, fejlvurderinger af behov og muligheder, og det er meget alvorligt, når det handler om at sikre god og sikker togtrafik i Danmark.
Det er ikke, fordi vi i Enhedslisten tror, at transport- og energiministeren ikke vil have god og sikker togtrafik, men vi tror, at han har nogle andre prioriteringer, der betyder, at opgaven med at få Banedanmarks netdivision til at fungere har været mindre væsentlig end andre opgaver og formål, og de formål er f.eks. at få gjort selskabet til et egentligt statsligt aktieselskab med selvstændig ledelse; at få pres på udbudsprocesser; nedskæring af bemanding; privatisering og udlicitering; at få skåret udførende dele af Banedanmark fra med henblik på øget privatisering, og her snakker vi om Banedanmark Entreprise.
Disse mål har overskygget andre i en sådan grad, at de har smittet af på karakteren af det tilsyn, ministeriet har udført, som slet ikke har været grundigt nok.
Vi kan ikke komme uden om, at nogle ledere i Banedanmark eller Transport- og Energiministeriet bilder sig selv, hinanden og politikerne ind, at man kan klare omstruktureringer, effektiviseringskrav, udbudsprocesser, privatisering, udliciteringer m.m., selv om grundlæggende viden og styring ikke er på plads.
Men en minister kan også være for naiv, for godtroende og have ideer om stadig mere privatisering og fejlagtige antagelser om, at privatisering og udlicitering er meget bedre end offentlig drift.
I det forslag til vedtagelse, som Socialdemokraterne, SF, Radikale og Enhedslisten har fremsat, har vi sagt, at vi mener, at statsministeren bør drage konsekvenser.
Dermed går vi også videre end det forslag til vedtagelse, der ligger fra Dansk Folkepartis side, og som bliver bakket op af Venstre og Konservative, som bare gentager det, som allerede er blevet vedtaget én gang i Finansudvalget.
Hvis jeg må rådgive og gøre det helt klart, vil jeg sige, at de konsekvenser, som Enhedslisten mener at statsministeren bør drage af det her, bør være, at statsministeren siger: Transport- og energiminister, du bør finde noget andet at lave, du har ikke været i stand til at varetage den her situation, du har ikke været i stand til at følge op på den kritik, der har været både i 2002, 2003 og 2004.
På den måde må man bare sige: Det var det, farvel, transport- og energiminister, vi må have nogle andre ind og overtage jobbet for at få styr på togtrafikken, for det er det, vi alle sammen dybest set er interesserede i.